CELEX: 32010D0363
Language: mt
Date: 2010-06-28 00:00:00
Title: 2010/363/: Deċiżjoni tal-Kummissjoni tat- 28 ta’ Ġunju 2010 dwar ir-rikonoxximent tal-Alġerija rigward l-edukazzjoni, it-taħriġ u ċ-ċertifikazzjoni tal-baħħara għar-rikonoxximent taċ-ċertifikati ta’ kompetenza (notifikata bid-dokument numru C(2010) 4226)

30.6.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 163/42
            
         DEĊIŻJONI TAL-KUMMISSJONI
   tat-28 ta’ Ġunju 2010
   dwar ir-rikonoxximent tal-Alġerija rigward l-edukazzjoni, it-taħriġ u ċ-ċertifikazzjoni tal-baħħara għar-rikonoxximent taċ-ċertifikati ta’ kompetenza
   (notifikata bid-dokument numru C(2010) 4226)
   (2010/363/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva 2008/106/KE tal-Parlament Ewropew u tal-Kunsill tad-19 ta’ Novembru 2008 dwar il-livell minimu ta’ taħriġ tal-baħħara (1) u b’mod partikolari l-Artikolu 19(3) tagħha,
   Wara li kkunsidrat l-ittra tat-13 ta’ Mejju 2005 mill-Awtoritajiet Ċiprijotti li fiha qed jitolbu r-rikonoxximent tal-Alġerija sabiex jiġu rikonoxxuti ċ-ċertifikati ta’ kompetenza maħruġa minn dan il-pajjiż,
   Billi:
   
               (1)
            
            
               L-Istati Membri jistgħu jiddeċiedu li japprovaw iċ-ċertifikati ta’ kompetenza tal-baħħara maħruġa minn pajjiżi terzi, sakemm il-pajjiż terz rilevanti huwa rikonoxxut mill-Kummissjoni bħala pajjiż li jiżgura konformità mar-rekwiżiti tal-Konvenzjoni internazzjonali dwar Standards ta’ Taħriġ, Ċertifikazzjoni u Għassa għall-Baħħara, 1978, kif emendata (il-Konvenzjoni STCW) (2).
            
         
               (2)
            
            
               Wara t-talba tal-Awtoritajiet Ċiprijotti, il-Kummissjoni vvalutat l-edukazzjoni marittima, it-taħriġ u s-sistemi ta’ ċertifikazzjoni fl-Alġerija sabiex tivverifika jekk dan il-pajjiż jikkonformax mar-rekwiżiti tal-Konvenzjoni STCW u jekk ittiħdux miżuri xierqa biex ikunu evitati l-frodi fil-ħruġ taċ-ċertifikati. Din il-valutazzjoni kienet ibbażata fuq ir-riżultati ta’ spezzjonijiet għat-tfittxija tal-fatti li għamlu l-Esperti tal-Aġenzija Ewropea għas-Sigurtà Marittima f’Settembru 2006;
            
         
               (3)
            
            
               Meta kienu identifikati nuqqasijiet matul il-valutazzjoni ta’ konformità mal-Konvenzjoni STCW, l-Awtoritajiet Alġerini pprovdew lill-Kummissjoni l-informazzjoni u l-evidenza rilevanti mitluba dwar l-implimentazzjoni ta’ azzjoni korrettiva xierqa u suffiċjenti biex tindirizza l-biċċa l-kbira ta’ dawn il-kwistjonijiet;
            
         
               (4)
            
            
               In-nuqqasijiet li baqa’ rigward it-taħriġ tal-baħħara u l-proċeduri ta’ ċertifikazzjoni jikkonċernaw prinċipalment dispożizzjonijiet legali speċifiċi neqsin rigward l-użu ta’ simulaturi u korrispondenza espliċita bejn id-denominazzjoni taċ-ċertifikati ta’ kompetenza Alġerini u xi rekwiżiti ta’ taħriġ tal-Konvenzjoni STCW u l-Kodiċi assoċjat. Għalhekk l-Awtoritajiet Alġerini kienu mistiedna biex jimplimentaw iktar l-azzjoni korrettiva f’dan ir-rigward. Madanakollu, dawn in-nuqqasijiet ma jqajmux dubji dwar il-livell ġenerali ta’ konformità tas-sistemi Alġerini rigward l-edukazzjoni, it-taħriġ u ċ-ċertifikazzjoni għall-baħħara mal-Konvenzjoni STCW;
            
         
               (5)
            
            
               L-eżitu tal-valutazzjoni ta’ konformità u l-evalwazzjoni tal-informazzjoni provduta mill-Awtoritajiet Alġerini juru li l-Alġerija tikkonforma mar-rekwiżiti rilevanti tal-Konvenzjoni STCW, filwaqt li dan il-pajjiż ħa miżuri xierqa biex jevita l-frodi fil-ħruġ ta’ ċertifikati u għalhekk għandu jkun rikonoxxut mill-Unjoni.
            
         
               (6)
            
            
               Il-miżuri pprovduti f’din id-Deċiżjoni huma skont l-opinjoni tal-Kumitat dwar Ibħra Sikuri u l-Prevenzjoni ta’ Tniġġis minn Vapuri (COSS),
            
         ADOTTAT DIN ID-DEĊIŻJONI:
   Artikolu 1
   L-Alġerija huwa rikonoxxut rigward l-edukazzjoni, it-taħriġ u ċ-ċertifikazzjoni għall-baħħara, għall-iskop tar-rikonoxximent taċ-ċertifikati ta’ kompetenza maħruġa minn dan il-pajjiż.
   Artikolu 2
   Din id-Deċiżjoni hija indirizzata lill-Istati Membri.
   Artikolu 3
   Din id-Deċiżjoni tidħol fis-seħħ mid-data tan-notifika tagħha lill-Istati Membri.
   
      Magħmul fi Brussell, it-28 ta’ Ġunju 2010.
      
         
            Għall-Kummissjoni
         
         Siim KALLAS
         
            Viċi President
         
      
   
   
      (1)  ĠU L 323, 3.12.2008, p. 33.
   
      (2)  Adottata mill-Organizzazzjoni Marittima Internazzjonali.